
	OBČINA IZOLA – COMUNE DI ISOLA

župan – IL SINDACO 

Sončno nabrežje 8 – Riva del Sole 8

6310 Izola – Isola

Tel: 05 66 00 100, Fax: 05 66 00 110

E-mail: posta.oizola@izola.si
Web: http://www.izola.si/



Številka:  350-05-7/2002
Datum:    8.9.2005

OBČINSKI SVET

Na podlagi Zakona o urejanju prostora (=ZUreP-1; Ur.list RS, št. 110/2002, 8/2003) ter 56.člena Statuta občine Izola (Uradne objave, št.15/99, 8/00, 8/05) predlagam občinskemu svetu v obravnavo in sprejem

predlog sprememb in dopolnitev zazidalnega načrta Iplas - Polimer
OBRAZLOŽITEV 

Zazidalni načrt »Iplas - Polimer«
 ureja območje nekdanjega tovarniškega kompleksa Iplas - Polimer v industrijski coni v Izoli. V l.2002 je bil sprejet Program priprave sprememb in dopolnitev zazidalnega načrta IPLAS - POLIMER« (št. 350-05-7/2002 dne 29.11.2002), s katerim so bila podana naslednja izhodišča sprememb in dopolnitev ZN: 
preveritev in uskladitev zatečenega stanja (parcelacija, lastništvo, dograjenost, prometna ureditev in komunalna opremljenost zemljišč,...) s programi in ureditvami v kontaktnih območjih sosednjih PIA,  izboljšanje programske in prostorske zasnove glede na nastale razmere in na pobude investitorja; z namenom zagotovitve končnega prostorsko in programsko urejenega območja mesta. 

Z zazidalnim načrtom (ZN) se podrobneje določijo urbanistični, oblikovalski, gradbeno tehnični in drugi pogoji za gradnjo objektov, komunalne infrastrukture in druge posege v območju, ki so potrebni za normalno delo in bivanje v območju. ZN je podlaga za izdajo dovoljenj in izdelavo izvedbenih načrtov.

Predlog ZN vsebuje odlok, besedilo in grafične prikaze, ki se nanašajo na obravnavane posege. Predlog odloka o ZN vsebuje: meje, funkcijo območja s pogoji za izrabo in za poseg v prostor, pogoje za urbanistično oblikovanje in komunalno urejanje območja, ukrepe za varstvo okolja ter druge pogoje, ki so pomembni za izvedbo posega, etape in režim izvajanja, obveznosti investitorjev in izvajalcev pri izvajanju načrta ter tolerance. 

Poleg navedenega so priloga prostorskega akta, ki je posredovan v sprejem, tudi pripombe, predlogi, podani v času javnih razgrnitev in obravnav in stališča do teh.

Predlagatelj sprememb ZN je Coagens d.o.o., Zore Perello Godina 2, Koper, ki je pobudnik in plačnik tega prostorskega akta. Pripravljalec ZN je Občina Izola, izdelovalec prostorskega dokumenta – načrtovalec pa  podjetje Investbiro Koper d.d, podizvajalec PS Prostor d.o.o. Koper.
1. Postopki javne razgrnitve, obravnave in uskladitve; sprejem stališč do pripomb
1.1. Javna razgrnitev

Javno naznanilo in sklep o javni razgrnitvi in obravnavi predloga sprememb in dopolnitev zazidalnega načrta »Iplas – Polimer« v Izoli je bilo objavljeno v Uradnih objavah občine Izola št 21/2004 dne 18.11.2004. 
Javna razgrnitev je trajala od 26.11.2004 do 26.12.2004. Predlog sprememb in dopolnitev zazidalnega načrta »Iplas – Polimer« v Izoli je bil javno razgrnjen v prostorih Uradov občine Izola ter v prostorih Krajevne skupnosti Livade. Javna obravnava predloga je bila dne 13.12.2004 v klubskem prostoru Kulturnega doma v Izoli. Z namenom ugotovitev dejstev, pogojev, vplivov in uskladitve interesov vseh lastnikov zemljišč v območju urejanja in kontaktnih območjih so bili seznanjeni tudi drugi lastniki in ti so podali svoje pripombe k predlaganim ureditvam.
O pripombah in predlogih, podanih v času javne razgrnitve, mora pripravljavec zavzeti stališča ter zagotoviti, da se prostorski akt dopolni v skladu s stališči do pripomb in predlogov (31. člen ZUreP-1). Županja občine Izola je skupaj z Odborom za okolje in prostor obravnavala predloge stališč in jih dne 24.6.2005. sprejela. 

1.2. Postopek sprejema

Po 33. členu ZUreP-1 se prostorski akt na osnovi stališč do pripomb in predlogov, danih v času javne razgrnitve prostorskega akta dopolni ter pozove pristojne nosilce urejanja prostora, da podajo mnenja k dopolnjenemu predlogu prostorskega akta. 

Tako dopolnjen predlog ZN posreduje županja Občinskemu svetu v obravnavo in sprejem, Zazidalni načrt (in njegove spremembe in dopolnitve)  z odlokom sprejme Občinski svet.

2. Ocena posledic:

Sprejem zazidalnega načrta je osnova za urejanje območja, prometnega omrežja, gradnjo objektov, komunalne infrastrukture ter druge postopke. Direktne finančne posledice sprejema so stroški izgradnje infrastrukturnih omrežij in naprav ter prihodek komunalni prispevek.

Gradivo: 
· dopolnjen predlog odloka o spremembah in dopolnitvah odloka o zazidalnem načrtu Iplas - Polimer  

· grafična priloga  Ureditvena situacija
Priloge:  
1. sprejeta stališča ter predlogi, pobude, zapisniki z javne razgrnitve in obravnave 

2. Odlok o zazidalnem načrtu Iplas - Polimer  v Izoli  (Uradne objave občine Izola, št.16/94)

Besedni in grafični del dokumenta bosta pripravljalec in načrtovalec predstavila na sami seji Sveta.

Pripravil 

Urad za okolje, prostor, gospodarstvo in nepremičnine 

Barbara Miklavc, Jana Gojanović Purger











Županja 








       


Breda PEČAN

· na sejo vabiti PS Prostor d.o.o. Koper, Vojkovo nabrežje 30, Koper
Na podlagi 23. člena Zakona o urejanju prostora (Ur.list RS, 110/02, 8/03, 58/03 – ZZK-1), 21. in 44. člena Navodil o vsebini posebnih strokovnih podlag in o vsebini prostorskih izvedbenih aktov (Ur. list SRS št. 14/85) ter 30. in 101. člena Statuta Občine Izola (Ur. objave Občine Izola št. 15/99,  18/00 in 8/05), je Občinski svet Občine Izola na …… seji dne ……….., sprejel

O D L O K 

O SPREMEMBAH IN DOPOLNITVAH ODLOKA

O ZAZIDALNEM NAČRTU »IPLAS – POLIMER« 

I. UVODNE DOLOČBE 

1. člen

(1) S tem odlokom se sprejmejo spremembe in dopolnitve zazidalnega načrta »Iplas – Polimer« v Izoli (Odlok o zazidalnem načrtu Iplas – Polimer, Uradne objave občine Izola št.16/94).

2. člen

Po 1. členu se doda novi 1a. člen, ki se glasi:

»1a. člen

(1) Zazidalni načrt "IPLAS-POLIMER« obravnava vzhodni del ureditvenega območja planske celote I 5/5 (Dolgoročni družbeni plan občine Izola za obdobje 1986-2000, Uradne objave 5/89, 11/89; Srednjeročni družbeni plan občine Izola za obdobje 1986-1990, Uradne objave 19/90, 22/90, Odlok o spremembah in dopolnitvah prostorskih sestavin dolgoročnega družbenega plana občine Izola za obdobje 1986-1990-2000, Uradne objave 13/95)

(2) Zazidalni načrt Iplas - Polimer je izdelal Studio Galeb d.o.o. Koper pod št. 31/94 v mesecu marcu 1994.

(3) Spremembe in dopolnitve zazidalnega načrta »Iplas – Polimer« je izdelal Investbiro Koper d.d, podizvajalec PS Prostor d.o.o. Koper pod številko U/1-2003.

(4) Zazidalni načrt Iplas - Polimer sestavljajo tekstualni in grafični del osnovnega zazidalnega načrta Iplas – Polimer (Uradne objave občine Izola 16/94) in spremembe in dopolnitve, določene s tem odlokom. V nadaljevanju se za prostorski akt uporablja skrajšano ime »ZN«.«

3. člen

2. člen se črta in nadomesti z naslednjim besedilom:

»2. člen

(1) ZN vsebuje besedni in grafični del.Tekstualni del vsebuje: odlok, obrazložitev odloka ter mnenja pristojnih nosilcev urejanja prostora.

(2) Grafični del vsebuje: 

· prikaz meje ureditvenega območja na NRP M 1:5000

· prikaz ureditvenega območja na DOF M 1:2000

· prikaz meje ureditvenega območja na topografskem načrtu M 1:1000

· prikaz meje ureditvenega območja  na DKN M 1:1000

· notranja ureditvena območja M 1:1000

· prikaz posegov na DKN M 1:1000

· ureditvena situacija M 1:500

· geodetska zazidalna situacija M 1:500

· prometna situacija M 1:500

· pregledna prometna situacija M 1:2000

· zbirna karta komunalnih naprav M 1:500

· načrt gradbenih parcel M 1:500

· vzdolžni prerez M 1:300

· 3D model.«

II.
MEJE OBMOČJA
4. člen 

3. člen se črta in nadomesti z naslednjim besedilom: 

»3. člen

(1) Območje leži v coni mestne industrije in ga omejujejo 

· na SV: Industrijska cesta

· na JV:območje lMP-Komunala

· naJZ: poteka preko območja Steklo in ZN KHM

· na SZ: območje ZN KHM 

(2) Meja poteka od izhodiščne točke na Industrijski cesti - parc.št. 2484/1, poteka proti zahodu po severnem robu parc.št. 2559, 2558, 2557, 2560, 2563, 2586/7, zajame del parc.št. 2586/6, kjer zavije proti jugu in  se nadaljuje preko vzhodnih delov parc.št. 2587/2, 2594, 2595/1, 2595/2 in 2596/2, se nadaljuje proti vzhodu  po južnem robu te parcele do stika s parc.št. 2527, jo prečka in se nadaljuje proti vzhodu preko severnih delov parc.št. 2524, 2521/1, 2521/2 do Industrijske ceste - parc.št. 2484/1, se obrne proti severu in spoji z izhodiščno točko.

(3) Grafično je meja prikazana na katastrskem in topografskem načrtu iz 2. člena odloka.« 

III.
FUNKCIJA OBMOČJA S POGOJI ZA IZRABO IN KVALITETO GRADITVE ALI DRUGE POSEGE V PROSTOR
5. člen

4. člen se črta in nadomesti z naslednjim besedilom: 

»4. člen

(1) Območje je namenjeno primarno proizvodni, servisni, skladiščni dejavnosti, ki se dopolnjujejo s poslovno- trgovsko, gostinsko in pisarniško dejavnostjo ter dvoranam za projekcije in prireditve. Izhodišča ureditve poslovnega kareja so v razvoju naštetih funkcij s poudarkom na ustvarjanju enovitega, z med seboj dopolnjenimi programi zaključnega kompleksa.«
6. člen

5. člen se črta in nadomesti z naslednjim besedilom: 

»5. člen

(1) Kare se deli na sledeča notranja ureditvena območja:

· notranje ureditveno območje A 

· notranje ureditveno območje B 

· notranje ureditveno območje C.«

7. člen

6. člen se črta in nadomesti z naslednjim besedilom: 

»6. člen

(1) Pod pogojem skladnega urejanja območja zazidalni načrt predvideva: 

· odstranitev ali delno rušenje nekaterih objektov in naprav za potrebe priprave stavbnega zemljišča, novogradnje, rekonstrukcije objektov, naprav in zunanje ureditve, 
· tekoča vzdrževalna dela, dozidave obstoječih objektov, spremembe namembnosti in rabe ter saniranje stanja pri dejavnostih s škodljivimi vplivi na okolje ter zagotovitev skladnosti z normativi za posamezno dejavnost, 

· prometno in funkcionalno navezavo na sosednji območji, ki ju obravnavata zazidalni načrt KHM (Ur. objave občine Izola  št.15/02) in PUP IMP-Komunala (Uradne objave občine Izola št. 10/01).«
8. člen

7. člen se črta in nadomesti z naslednjim besedilom: 

»7. člen

(1) V posameznih notranjih ureditvenih območjih so predvideni naslednji posegi:

· notranje ureditveno območje A: 

· uskladitev že izvedenega stanja ter

·  opredelitev možnosti izvedbe etažnosti P+2 znotraj že izvedenih objektov ter 

· dopolnitev proizvodne dejavnosti s poslovno proizvodno, servisno ter trgovsko dejavnostjo; 

· notranje ureditveno območje B: 

· določitev enotne gradbene parcele za dostopno povezovalno cesto ter enotne gradbene parcele za izvedbo parkirišč vzporedno z dostopno povezovalno cesto; 

· določitev gradbenih parcel za potrebe transformatorske postaje ter hale “I” ter uskladitev dejanskega stanja za halo “H”; 

· dopolnitev dejavnosti s poslovno, proizvodno in servisno dejavnostjo (hala “I”) ter poslovno, proizvodno, servisno, trgovsko dejavnostjo in pisarnami; (hala “H”); 

· opredelitev možnosti izvedbe etažnosti P+2 znotraj že izvedenih objektov ter 

· gradnja mostnega objekta, 
· koridor (rezervat) prometnice na zahodu za nadaljnjo dogradnjo prometnega omrežja širšega območja
· notranje ureditveno območje C: 

· določitev enotne gradbene parcele, pri kateri je gradnja novih objektov omejena z maksimalno linijo zazidanosti in maksimalnimi višinskimi gabariti ter namembnostjo objektov (poslovno proizvodna, servisna, trgovsko skladiščna, gostinska in pisarniška dejavnost) 

· izvedba multimedijskega centra z več kino-dvoranami (namenjenimi tudi kongresni dejavnosti) s cca 1200 sedeži, (v sklopu objekta so parkirne etaže); 

· nadzidava obstoječega  objekta.
· rezervat za širitev Industrijske ceste (bodoče mestne vpadnice)«
9. člen

V besedilu 8. člena se črta beseda  »bivalne« in doda nov 2. odstavek, ki se glasi:

»V območju ni dovoljena gradnja ali ureditev kakršnih koli bivalnih ali nastanitvenih enot (stanovanja, poslovni apartmaji ipd. za kratko ali daljšo nastanitev).«
10. člen

10. člen se črta in nadomesti z naslednjim besedilom: 

»10. člen
(1) Tlorisni in vertikalni gabariti stavb so opredeljeni v grafičnih prilogah. Ti opredeljujejo celovitost in enovitost organizacije in izgleda območja. Vertikalni gabariti so opredeljeni s kotami strešnih vencev. Razporeditev notranjih etaž in medetaž se prilagaja potrebam po posameznih primerih. Gabariti vključujejo vetrolove, terase, dostopna stopnišča. 
(2) Nad manipulacijskimi površinami je na posameznih objektih možno za funkcionalne potrebe predvideti nadstreške, katerih ni dovoljeno vertikalno zapirati. Nadstreški morajo biti locirani znotraj z ZN določenih maximalnih gradbenih linij.

(3) Projekti za pridobitev dovoljenja morajo med ostalim vsebovati tudi barvne študije fasad ter oblikovanje reklamnih tabel, izveskov in ev. nadstreškov ter tehnoloških dodatkov.
(4) Glede na posamezne programe mora biti v projektu za gradnjo opredeljen obseg potrebnih manipulacijskih, odstavnih in parkirnih površin na lastni gradbeni parceli za vse obstoječe in predvidene programe.  Položaj dostavnih vozil med manipulacijo (tovornjaki, priklopniki, površina za viličar ipd.) mora biti prikazan v projektu za pridobitev gradbenega dovoljenja.
(5) V kolikor za posamezni program ni možno zagotoviti ustreznega števila parkirišč (zaposleni, obiskovalci, delovna vozila,.. površin za tovorna vozila, mehanizacijo ter manipulacijo, poseg v prostor (rekonstrukcije, nadomestne in nove gradnje, dozidave in nadzidave, spremembe namembnosti in rabe) ni možen.«

11. člen

11. člen se črta in nadomesti z naslednjim besedilom:

»11. člen  

Gradnja enostavnih objektov:

Gradnja enostavnih objektov je možna skladno s Pravilnikom o vrstah zahtevnih, manj zahtevnih in enostavnih objektov, o pogojih za gradnjo enostavnih objektov brez gradbenega dovoljenja in o vrstah del, ki so v zvezi z objekti in pripadajočimi zemljišči (Ur. list RS št. 114/03, 130/04) ter ob upoštevanju značaja in namenske rabe območja, v primeru, da so locirani znotraj z ZN določenih območij pozidljivosti.«

12. člen

13. člen se črta in nadomesti z naslednjim besedilom: 

»13. člen

(1) Načrt gradbenih parcel iz grafičnega dela iz 2. člena odloka temelji na določitvi posameznih gradbenih sklopov. 

(2) Območja dvojne rabe – kjer se prekriva namenska raba etaže in namenska raba na nivoju terena, morajo biti določena v projektni dokumentaciji (projekt zunanje ureditve, projekt etažne lastnine, načrt parcelacije). 

(3) Po realizaciji posegov se gradbene parcele lahko deli ali združuje, pri čemer se ne sme slabšati koncepta pozidave in predvidenih ureditev javnih in drugih odprtih površin. 

Za komunalne naprave javnega značaja na zasebnih zemljiščih je potrebno zagotoviti vpis služnosti.«
V.
POGOJI GLEDE UREJANJA  ZUNANJIH POVRŠIN IN KOMUNALNEGA UREJANJA OBMOČJA

13. člen  

14. člen se črta in nadomesti z naslednjim besedilom: 

»14. člen

Motorni promet:

(1) Območje je dostopno iz smeri Industrijske ceste z obveznim desnim izključevanjem in vključevanjem (na Industrijsko cesto) ter z južne strani preko novopredvidenih cest. 

(2) Svetla višina pasaže mostnega objekta mora zagotavljati prehod tovornim vozilom. Prometno tehnični elementi notranjih cest morajo ustrezati tudi prometu težjih tovornih vozil. V območju je potrebno omogočiti pretočen intervencijski dostop preko celega območja v primeru požara ali druge nesreče
(3) Po izvedbi posegov in parcelaciji postanejo notranje ceste javne in se predajo v upravljanje občini Izola.

14. člen

Po 14. členu se doda nov 14 a. člen, ki se glasi:

»14a. člen

Mirujoči promet:

(1) Na celotnem območju urejanja tega ZN mora biti zagotovljeno ustrezno število parkirišč za vse uporabnike območja in ustrezne površine za transportna in delovna vozila, mehanizacijo ter manipulacijo za vse programe območja.
(2) Parkirne površine so predvidene v parkirnih etažah znotraj objekta multipleks centra (cca 560 parkirnih prostorov) in na zunanjih površinah cca 130. Skupno je predvideno cca 690 parkirnih enot. Zaradi specifike dejavnosti in obratovalnega časa  je potrebno pri izračunu potrebnih parkirnih prostorov upoštevati faktor istočasnosti.
(3) Glede na namembnost je potrebno zagotoviti naslednje število parkirnih prostorov:

· 1 parkirni prostor na 4 sedeže v gostinskem lokalu (vendar najmanj 5 na gostinski lokal)

· 1 parkirni prostor na 25 m2 koristne površine pisarniških prostorov

· 1 parkirni prostor na 30 m2 koristne prodajne površine trgovskih prostorov

· 1 parkirni prostor na 10 sedežev kinodvorane

· 1 parkirni prostor na 70 m2 koristne  površine obrtnih in proizvodnih dejavnosti

· 1 parkirni prostor na 100 m2 koristne  površine skladiščnih prostorov

(4) Površine za mirujoči promet je treba zagotoviti na lastni gradbeni parceli. Če na gradbeni parceli ni tehničnih ali prostorskih možnosti za zagotovitev vseh potrebnih parkirnih mest, je izjemoma za osebna vozila možno zagotoviti delež parkirnih mest tudi na drugih ustreznih javnih ali zasebnih površinah znotraj območja urejanja, če od objekta niso oddaljene več kot 200 metrov in če je zagotovljena njihova trajna uporaba. V kolikor gre za urejanje parkirnih mest izven pripadajočih gradbenih parcel, mora biti v projektu za pridobitev dovoljenja tudi prikaz parkirnih mest za celotno območje, skupaj s strukturo uporabnikov. «
15. člen

Po 14a. členu se doda nov 14 b. člen, ki se glasi:

»14b. člen

Peš promet:

(1) Območje je za  pešce dostopno s pločnika ob Industrijski cesti na severovzhodni strani ter s pločnika ob prečni in dostopni cesti na jugozahodni strani. Peš površine morajo biti izvedene brez arhitektonskih ovir.«

VI.
DRUGI POGOJI ZA IZVEDBO PROSTORSKIH POSEGOV IN UREDITEV

16. člen

18. člen se črta in nadomesti z naslednjim besedilom: 

»18. člen

(1) Pri projektiranju, gradnji in obratovanju objektov morajo projektanti, izvajalci in investitorji upoštevati določbe o maksimalnih dovoljenih ravneh hrupa za okolje. Z aktivnimi in pasivnimi protihrupnimi ukrepi je potrebno zagotoviti dovoljene ravni hrupa za  območje IV. stopnje varstva pred hrupom (območje brez stanovanj, namenjeno industrijski ali obrtni ali drugi podobni proizvodnji, transportni, skladiščni ali servisni dejavnosti ter hrupnejšim komunalnim dejavnostim).«

17. člen

20. člen se črta in nadomesti z naslednjim besedilom: 

»20. člen

(1) Obstoječe in predvidene dejavnosti ne smejo presegati dovoljenih vrednosti emisij za proizvodna območja po predpisih o varstvu zraka, vode in tal.«

18. člen

21. člen se črta in nadomesti z naslednjim besedilom: 

»21. člen

Varstvo pred požarom:

(1) Pri pripravi prostorskega akta so upoštevani prostorski in gradbeno tehnični ukrepi, s katerimi so zagotovljeni:

· pogoji za varen umik ljudi in premoženja iz objekta, ki zajemajo ustrezno kapaciteto poti umika, ustrezno razporeditev poti umika, ustrezno število poti umika, ustrezne dostope do poti umika in druge ukrepe, ki vplivajo na neoviran umik ljudi in premoženja iz objekta;

· potrebni odmiki med objekti, ki upoštevajo smernice in na osnovi teh so postavljene ustrezne požarne ločitve objektov s katerimi se zagotavlja omejevanje širjenja ognja ob požaru;

· zadostna oskrba z vodo, ki upošteva ognjeodpornost konstrukcije objekta in gorljivih materialov v objektu in predvideno prostornino objekta oziroma največjega požarnega sektorja;

(2) V okviru definiranih ukrepov pri načrtovanju izgradnje objekta so upoštevana požarna tveganja:

· povečana možnost uporabe požarno nevarnih snovi in tehnoloških postopkov je zajeta in se omejuje na določene posamezne prostore, kateri pa imajo definirane gradbene in tehnološke ukrepe; objekti, naprave in prostori za skladiščenje požarno nevarnih snovi morajo biti locirani na predpisani razdalji (med seboj oziroma ostalimi objekti);

· pri intervencijskih dostopih je upoštevana nosilnost poti minimalno 10 ton osnega pritiska, minimalna širina poti 3,5 m, svetla višina poti minimalno 3,5 m na katerikoli točki, odmik od objektov je minimalno 3 m in maksimalno 9 m, dovoljen naklon poti vzdolžni < 10 %,  prečni  < 5 %;

· postavitvene površine zajemajo minimalno širino 3,5 m, na strani od objektov pa je ob postavitveni površini pas proste površine širine 2 m potreben za manipulacijo gasilske lestve z dovoljenim naklonom poti < 10%,  prečni  < 5% ter upoštevana nosilnost osnega pritiska 10 ton;

· s površinami za umik ljudi predvidenimi na zunanjih manipulativnih in parkirnih površinah.«

19. člen

23. člen se črta in nadomesti z naslednjim besedilom: 

»23. člen

(1) V območju novogradnje je faznost pogojena s splošnimi zahtevami urejanja območja ter določena z zahtevo, da je posamezna faza izvedljiva kot funkcionalna celota. 

Vsak izvedeni del posamezne faze mora tvoriti zaključen prostorski del s komunalno opremo, zunanjo ureditvijo in ustreznim številom parkirnih prostorov.«

VIII.
OBVEZNOSTI  INVESTITORJEV  IN  IZVAJALCEV  PRI  IZVAJANJU ZAZIDALNEGA  NAČRTA

20. člen

25. člen se črta in nadomesti z naslednjim besedilom: 

»25. člen

(1) Poleg splošnih pogojev morata investitor in izvajalec upoštevati določilo, da se načrtovanje in izvedba posegov opravi na tak način, da so ti čim manj moteči ter tako, da ohranijo ali celo izboljšajo gradbeno tehnične in prometno varnostne ter okoljevarstvene razmere ter da je med gradnjo potrebno omogočiti čim manj moteno funkcioniranje sosednjih objektov in površin, kar mora biti zagotovljeno z načrti ureditve gradbišč.
(2) Pri zemeljskih izkopih se morajo upoštevati določila predpisov o ravnanju s plodno zemljo. Izkopani material se uporabi za nasipe, planiranje terena in zunanjo ureditev.

(3) Med gradnjo je potrebno omogočiti čim manj moteno funkcioniranje sosednjih objektov in površin, kar mora biti zagotovljeno z načrti ureditve gradbišč. Poleg tega je potrebno izvajati omilitvene ukrepe za preprečevanje prekomernega prašenja, prekomernih hrupnih obremenitev in vibracij. 

(4) Po izgradnji objektov je investitor dolžan po posameznih karejih oz. funkcionalnih sklopih izvesti in zaključiti tudi vse predvidene ureditve in posege (zaključna cestna in komunalna ureditev, parkirne površine, ozelenitev, druge obveznosti, pričete z izgradnjo itd.).

(5) Dovoljenja in projekti za izvedbo morajo vsebovati elemente, s katerimi se zagotavlja upoštevanje prej navedenih pogojev.
(6) Pogoj za opravljanje dejavnosti, vezanih na prehrano in gostinstvo, je predhodna izvedba ukrepov za ustrezno zmanjšanje negativnih vplivov obstoječih dejavnosti na okolje.«

21.člen 

Po 25. členu se doda nov 25a. člen, ki se glasi:

»25a. člen

(1) Pred pričetkom del je potrebno evidentirati in upoštevati stanje komunalne infrastrukture s specifiko konfiguracije terena, navesti dokumentacijo, po kateri se ali se bodo urejala kontaktna in vplivna območja ter na osnovi teh uskladiti in izdelati projekte, vključno z ureditvijo zunanjih površin in hortikulturno ureditvijo.

(2) Podrobneje bodo površine in pogoji urejanja območja opredeljeni v programu komunalnega opremljanja ter urbanistični pogodbi, katera se sklene med investitorjem načrtovane prostorske ureditve in občino.«

22. člen

26. člen se črta in nadomesti z naslednjim besedilom: 

»26. člen

(1) V sklopu priprave projektne dokumentacije je potrebno izdelati projekt ekološke ureditve gradbišča.«

IX.
TOLERANCE PRI IZVEDBI ZAZIDALNEGA NAČRTA 

23. člen

27. člen se črta in nadomesti z naslednjim besedilom: 

»27. člen

(1) Znotraj tlorisnih in višinskih gabaritov, določenih v grafičnem delu elaborata, je možno preoblikovanje objektov, pri čemer je potrebno upoštevati faktor zazidanosti, ki je za celotno območje urejanja tega ZN  0.57 ter stopnjo izkoriščenosti zemljišča, ki znaša 2.18. Ureditev posameznih notranjih ureditvenih območij je razvidna iz grafičnega dela iz 2. točke odloka.
(2) V celoti vkopani prostori, funkcionalno vezani na obstoječe in predvidene objekte, dodatne parkirne vkopane površine, ki so pohodni (tlakovani ali ozelenjeni) in so s tem del zunanje ureditve, lahko odstopajo od pozidanih površin predvidenih s tem lokacijskim načrtom. Za pridobitev dovoljenja za gradnjo teh je potrebno izdelati tudi načrt zunanje ureditve in opredeliti morebitno dvojno rabo zemljišča/ parcele.

(3) Prej navedeni vkopani prostori in morebitne dodatne podkletitve objektov (več kletnih etaž) so dopustne, v kolikor ne ovirajo, prejudicirajo ali spreminjajo urbanistične zasnove, razmerja javnih, zasebnih in drugih odprtih površin ter bistveno ne spreminjajo obremenitve in zasnove komunalnih naprav in njihovih priključkov. Morebitno potrebno zahtevnejšo tehnično rešitev bremeni samega investitorja. Morebitne ureditve dostopnih poti v kletno etažo v primeru urejanja parkirnih površin morajo biti izvedene tako, da ne posegajo izven pripadajočih gradbenih parcel.«
24. člen

29. člen se črta in nadomesti z naslednjim besedilom: 

»29. člen

(1) Pri gradnji komunalne in prometne infrastrukture so dovoljena odstopanja, v kolikor se pri izdelavi projektne dokumentacije in gradnji sami ugotovi tehnično ugodnejšo rešitev, pri čemer le-te ne poslabšujejo obstoječega oziroma predvidenega stanja in je v skladu s pogoji upravljalca. Pod enakimi pogoji je za izboljšanje stanja opremljenosti območja možno izvesti dodatna podzemna omrežja in naprave. Možna so odstopanja, ki so rezultat usklajevanja načrtov prometnic in križišč in v kontaktnih območjih s sosednjimi prostorskimi izvedbenimi akti ali rezervatih bodočih cest po tem ZN.«

XI. KONČNE DOLOČBE

25. člen

(1) V območjih, ki jih obravnava ta zazidalni načrt s sprejetjem tega odloka prenehajo veljati določila Odloka o prostorskih ureditvenih pogojih IMP – JP komunala (Ur. objave št. 10/01) in Odloka o zazidalnem  načrtu KHM (Ur. objave občine Izola  št.15/02).

26. člen

ZN »Iplas – Polimer« v Izoli je stalno na vpogled pri pristojni službi Občine Izola.

27. člen

Ta odlok začne veljati petnajsti dan po objavi v Uradnih objavah občine Izola.

Številka: 350-05-7/2002

� Odlok o zazidalnem načrtu Iplas - Polimer  v Izoli  (Uradne objave občine Izola, št.16/94)

